แรงเทขายกด SET ปิดลบ 1 จุด หลังบอนด์ยีลด์สหรัฐฯ พุ่งกังวลขึ้นดบ.
SET ปิดลบ 1 จุด นลท.เทขายหลังบอนด์ยีลด์สหรัฐฯสูงขึ้นแตะ 1.80% จึงกลับมากังวลการปรับขึ้นอัตราดอกเบี้ย พรุ่งนี้คาดแกว่งไซด์เวย์เช่นกัน ให้แนวรับ 1,650 จุด แนวต้าน 1,665 จุด
10 ม.ค. 2565

โดยนักวิเคราะห์ กล่าวว่า ตลาดหุ้นไทยในช่วงต้นภาคบ่ายเพิ่มขึ้นไปแต่ก็ถอยกลับหลังจากตลาดหุ้นยุโรปเปิดปรับลง และอัตราผลตอบแทนพันธบัตรสหรัฐ (Bond Yield) สูงขึ้นแตะ 1.80% จึงกลับมากังวลการปรับขึ้นอัตราดอกเบี้ย ส่งผลให้มีแรงขายออกมา ส่วนตัวเลขผู้ติดเชื้อโควิด-19 ของบ้านเราวันนี้ก็ทรงตัวไม่ได้เร่งขึ้น
สำหรับตลาดหุ้นวันนี้ถือว่าปรับขึ้น-ลงสลับกันอย่างไร้ทิศทาง มองว่านักลงทุนคงรอดูปัจจัยใหม่ ได้แก่ การประกาศตัวเลขเงินเฟ้อสหรัฐกลางสัปดาห์ และถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ต่อคณะกรรมาธิการด้านการธนาคารประจำวุฒิสภา หลังจากมีการเสนอชื่อนายพาวเวลให้ดำรงตำแหน่งประธานเฟดเป็นสมัยที่ 2
อย่างไรก็ดีแนวโน้มตลาดในวันพรุ่งนี้ นักวิเคราะห์ คาดว่าตลาดน่าจะแกว่งไซด์เวย์ต่อเนื่องเพื่อรอปัจจัยใหม่ๆเข้ามา โดยเฉพาะอัตราเงินเฟ้อของสหรัฐ
ทั้งนี้พร้อมให้แนวรับที่ 1,650 จุด แนวต้านที่ 1,665 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,552.56 ล้านบาท ปิดที่ 143.00 บาท เพิ่มขึ้น 0.50 บาท
SCB มูลค่าการซื้อขาย 1,755.14 ล้านบาท ปิดที่ 125.00 บาท เพิ่มขึ้น 0.50 บาท
EA มูลค่าการซื้อขาย 1,500.57 ล้านบาท ปิดที่ 96.00 บาท ลดลง 1.00 บาท
GPSC มูลค่าการซื้อขาย 1,497.09 ล้านบาท ปิดที่ 84.00 บาท ลดลง 0.50 บาท
TIPH มูลค่าการซื้อขาย 1,488.36 ล้านบาท ปิดที่ 67.75 บาท ลดลง 19.75 บาท